Bylmoorde-saak: Henri se vriendin getuig | Maroela Media
'n Vriendin van die moordbeskuldigde Henri van Breda het Woensdag in die Wes-Kaapse hooggeregshof die gesin as "normaal" beskryf.
Bianca van der Westhuizen het Woensdag aan die hof gesê sy het die gesin by 'n braai in Januarie 2014 ontmoet.
Sy het gesê sy en Van Breda het sowat twee en 'n half weke saam deurgebring toe sy in Januarie 2015 'n matriekleerder aan die Somerset Kollege in die Wes-Kaap was.
Van der Westhuizen het gesê sy en Van Breda was nie in 'n verhouding nie, maar dat hulle baie tyd saam "as vriende" deurgebring het.
Die hof het gehoor sy was die naweek vóór die moorde die heeltyd saam met die gesin en het ook aan huis van die gesin oorgeslaap.
Sy het gesê die verhoudings in die gesin het "heeltemal normaal gelyk" en dat sy altyd 'n "lieflike tyd" saam met die gesin gehad het.
Van der Westhuizen het gesê Van Breda het haar die Maandag voor die moorde omstreeks 17:00 by die skool afgelaai. Sy het gesê sy kon nie opmerk dat daar iets fout was nie.
Sy het hom daarna die Dinsdag, ná die moorde, by die polisiestasie gesien.
Sy was die eerste persoon wat Van Breda gebel het ná die moorde. Van der Westhuizen het bevestig sy het een oproep om 04:24 gekry en 'n ander oproep om 07:20.
Sy het aan die hof gesê dat haar selfoon op "aeroplane mode" was en dat sy derhalwe nie oproepe kon ontvang nie. Toe sy wel haar foon later aanskakel, het sy 'n WhatsApp-boodskap van hom ontvang wat gesê het hy het 'n noodgeval.
Hy het egter nie haar oproep daarna beantwoord nie.
Susan Galloway, die staatsaanklaer, het haar gevra waarom sy dink Van Breda juis haar gebel het, waarop sy geantwoord het: "Ek dink nie hy het enigiemand anders gehad nie."
Sy het verder ook getuig Van Breda was baie na aan sy sussie, Marli, wat die aanval oorleef het, asook sy oorlede broer en ouers.
Van Breda het Maandag skuld ontken op drie aanklagte van moord, een van poging tot moord en een van dwarsboming van die gereg.
Die gesin SOU normaal voorkom en Henri v Breda SOU baie na aan sy gesinslede VOORGEKOM het – dit is immers wat psigopate BAIE GOED KAN DOEN – hulle kan NIE emosie ERVAAR nie, maar wel baie goed NA-AAP en kom baie "charming" voor teenoor buitestaanders. Statistieke sê EEN uit elke 100 mense is n psigopaat en interessant genoeg, VIER uit elke 100 CEO's van maatskappye is psigopate. DUS BAIE meer algemeen onder ons as wat ons wil besef!